Françesco Maja Quiœu

**Françesco Maja Quiœu** (primma do XIX sec. ***Quirœu*** e primma ancon ***Queirœu***) scurtô zeneize (Zena, 1704 – Nappoli, 1762).

O nascette a Zena da 'na famiggia d'ummie origgine. No se conosce l'identitæ di genitoî, ma o Carlo Gioxeppe Ratto o riporta che-o poæ o l'ea pêtenâ (*pettinagnolo*, saiv'à dî ch'o fabricava pêteni). A unz'anni o Quiœu o començò o so aprendistato presso o scurtô Benardo Scciafin, mostrando de savei modellâ a cræa «con tanta agiustateçça» che-o meistro o decize ben fito de inandiâlo a-a laoaçion do marmao. Pe rinvegnî 'na primma atestaçion documentaia de 'n so travaggio aotonnomo s'ha da aspetâ o 1728, anno into quæ o Quiœu o s'impegnò à eseguî un’œuvia in marmao pe-o marmâ Gioxeppe Macetti, a quæ natua a l'è precizâ inte 'n documento do 16 ottobre 1728 ch'o fa espliççito rifeimento a «uña stattoa de San Michê Arcangero con diverse atre figure raprezentante dri diavi». O groppo o doveiva êse "combinao" à Zena e dapœu mandao a Cagliari pe decorâ l’artâ de San Michê Arcangeo inta cattedrâ. Tra i doi contraenti sorse un disciddio: o Macetti o l'aiva fornio o disegno do groppo, ma o scurtô, inte l'aprontâ o modello, o gh'aiva insejo di elementi a so capriççio. Tæ azonte fun gradie a-o Macetti, che tuttavia o l'aviæ vosciuo mantegnî o prexo pattoio sença variaçioin, no consciderando e nœuve invençioin do Quiœu, o quæ pe ritorscion o destrusse o modello. A costion a fu risolta da-i doi goernoei de Paxo, i quæ impozan a-o Quiœu de refâ o modello destruto e a-o Macetti de versâ 'na somma magiorâ; otr'a ço nominon o Giaccomo Antogno Ponsonello comme estimao. O groppo marmoio infin terminao o fu consegnao a-o Macetti into março do 1729 e inviao a destinaçion.

O Quiœu o gódì à Zena da proteçion particolâ do Gioxeppe Maja Duraçço, figgio do Marçello I di marcheixi de Gabian. O 10 settembre 1729 o ne riçevette un pagamento de 462 lie pe 'n bassorelevo in marmao rafigurante *A fuga in Egitto* pi-a capella do palaççio Duraçço de Sestri Levante (ancœu palaççio Cattannio Da Votta). O scurtô o l'aviæ dovuo realizâ ascì e quattro stattoe inti nicci da capella, ma o so transfeimento a Romma o ne ritardò l'ezecuçion, scin à fâ cazze a comiscion. Tuttavia o ligamme co-a famiggia o se mantègne ben sado into prosêgo da carea: o 3 zenâ do 1752 o Quiœu o riçevette 260 scui sempre da-o marcheize Gioxeppe Maja pi avei scorpio un medaggion in marmao rafigurante l'Inmacolâ Conceçion, destinao a-o palaççio de Zena, donde ancon s'atrœuva, afisso a-o prospetto verso a ciaçça da Nonçiâ.

O 28 de frevâ 1730 o scurtô o consegnò à Domennego Cazanœuva e Giambatista Giordan «un groppo de figure de marmaro raprezentante Pluton ch'o rapisce Proserpina [...] per conduli à Caddexe e Lisboña e colà vendile a ro mao uttile e vantaggio per dito signor Quirœu». A spediçion de l'œuvia, no ancon rintraciâ, a conferma l'aotonomia razonta da-a butega do Quiœu e a-o tempo mæximo a voentæ de confrontâse co-o mercao artistico internaçionâ. No l'è 'n caxo che into 1732 – foscia a caoza ascì d'inviddie sciuscitæ da-a proteçion di Duraççi – o Quiœu o decize de transfeise à Romma e o se misse à travagiâ into studdio do Gioxeppe Ruscon (1687-1737), za prediletto alevo do ciu famozo Camillo, mentre o Gioxeppe o l'ea aprœuvo à scorpî a stattoa de *[[Sant'Ignaççio de Loyola]]* pi-a navâ de San Pê. Doppo avei lasciao o meistro, o Quiœu o strenzette un sodaliççio profescionâ co' l'Antogno Coradin (1668-1752) sciben che i prolongæ sogiorni de quest'urtimo a Vienna, aomanco scin a-o 1743, rendan difiççile determinâ a natua da so conlaboaçion.

No semmo donde o scurtô o demoese inte sto primmo periodo do so sogiorno capitolin: do 1741 o l'è censcîo comme abitante in via da Panetteria, inti presci do colegio Nazaren, inte 'n apartamento de propietæ do cardenâ Giullio Ærboin, mentre into 1743 pigiò à pixon inta mæxima stradda o primmo cian de l'antigo colegio Mattei. A questa dæta o so studdio o l'ea scito a-a Ciavega do Buffao, no lontan da-e sciudite abitaçioin.

Poco doppo o so arivo a Romma, sempre do 1732, o scurtô o s'agiudicò o terço premmio da primma classe de scurtua do concorso Crementin, goagno quell'anno da-o Carlo Marchionni, e da-o 1743 o fu membro de l'Accademmia d'Arcaddia co-o nomme de Eudorio. Infin, graççie a l'intercescion do so nœuvo protetô, o cardenâ Giambatista Spinnoa (1681-1752), o fu inscignio da carrega de cavageo, apellativo che se riscontra inti documenti pi-a primma votta o 9 zenâ 1740.

Za da-i primmi anni da permanença capitoliña o Quiœu o l'ótègne de importante comiscioin, travagiando ascì pe numioxi "grantoristi" ingreixi, «assæ amanti dre so fatture». Tra-o 1734 e o 1735 o l'ezeguì a stattoa de *S. Feipo Beniççi* pi-a balœüstrâ da faciata de S. Zane di Fiorentin. I quattro brocchi de travertin co-i quæ l'è composto a figua fun consegnæ a-o studdio a-a Ciæga do Buffao o 15 novembre 1734, mentre a stattoa a fu posta in dœuvia o 7 de março de l'anno doppo. Ancon into 1735 o preize parte a-a decoraçion da Fontaña de Trevi, fabbrica riaverta into 1732 pe voei de pappa Cremente XII Corscin sotta a direçion do Nicolla Sarvo. Inte sta fase di travaggi – o cantê o saiæ terminao soo che into 1762 – fu realizao e stattoe da parte superiô da mostra, rafigurante e *Quattro stagioin* e assegnæ a-o Quiœu (*Fruti de l'aotunno*), a-o Benardin Ludovixi (*Stæ*), a-o Bærtomê Pinçellotto (*Primmaveja*) e à l'Aostin Corscin (*Abondança di fruti*). Into dexembre do 1736 fu posto in dœuvia l'arma Corsciña, intaggiâ da-o Françesco Pinçellotto e o Gioxeppe Poddi, e sostegnua da doe *Famme* do Paolo Benaggia, scurtô do quæ o Quiœu l'anno aprœuvo o stilò l'inventaio *post mortem* di ben.

O 16 de zugno 1737 pappa Cremente XII o çelebrò in San Pê a canonizzaçion de Giuliaña Farconêa, Viçenço de’ Paoli, Françesco de Regis e Catæña Fiesca Adorna. A-o scianco do trono pontifiççio fu posto 'na stattoa in stucco da *Religion*, exeguia da-o Quiœu in cobbia con quella da *Giustiççia*, realizzâ da-o Peo L’Estache: pe sti œuvie chie i scurtoî percepin 50 scui ciaschedun. Into fratempo sorvezonse 'na comissa zeneize. O 13 mazzo do 1739 o Gioxeppe Maja Duraçço o se feççe mezan co-o scurtô pe conto di protettoî de l'uspiâ de Pamaton de Zena che dexidiavan fâ scorpî di ovali in marmao da poñe inti artæ a-i loei de quello de Santa Catæña di Fieschi, inte l'omonnima gexa. Comme se evinçe da 'na lettia do marcheize datâ l'8 d'agosto, l'impreiza a no l'anò a bon fin percose i protettoî s'aspêtâvan 'na recesta assæ ciu reduta à peto di 300 scui preteixi da-o meistro pe ciascun ovale.

A-o 1740 remonta o busto da *Cristiña de Sveççia*, firmao e datao: de propietæ do senatô roman Nicolas Bielke, o fu donao pe lascito testamentaio (18 zugno 1765) a-o cardenâ Lusciandro Arban e ancœu o l'è ancon conservao à villa Arban-Torlonnia. Sempre a-o quarto dexennio do seccolo se datta o ritræto marmoio de pappa Cremente XII, questo ascì firmao, in origgine destinao a-o palaççio Corscin de Romma e dapœu transfejo inta rescidença fiorentiña da famiggia in via do Parion, donde delongo s'atrœuva. Proppio into 1740 o Quiœu o començò a travagiâ pi-a gexa do Ss. Nomme de Maja a-a Colonna Traiaña, riçevendo, tra-i atri, l'incarrego pe 'n relevo «sorve uña dre porte [interne dra gexa], raprezentante ra ciæra memroia dra Regiña d'Inghilterra», che tuttavia o no fu mai realizao. Viçeversa o scurtô o l'eseguì atri doi relevi in stucco inte di medaggioin a-a baze da coppola, rafiguranti a *Prezentaçion de Maja Vergine a-o Tempio* e a *Vixitaçion*. I œuvie son assegnæ pe via stilistica, percose inti documenti relativi gh'è specificao soo che-o saldo complescivo de 100 scui. I atri medaggioin fun modelæ da-o Carlo Tantardin (*Inmacolâ Conceçion; Incoonaçion da Vergine*), da-o Benardin Ludovixi (*Nascita da Vergine*), da-o Giambattista Main (*Anonçiaçion*), da-o Michel-Ange Slodtz (*Presentaçion do Gexo a-o Tempio*) e da-o Feipo da Valle (*Assonçion*).

No meno importante fu a parteçipaçion do Quiœu inta facciata de Santa Maja Magiô, pi-a quæ o scorpì a stattoa de *San Carlo Boromê*, riçevendo 500 scui sardæ o 14 novembre do 1742. L’anno doppo, pe-o frontespiççio da segrestia da mæxima baxillica, o liçençiò i *Angei e i arme do Beneito XIV*, valutæ ancon 500 scui. In concomitança co-i travaggi de S. Maja Mao se registra a prezença do Quiœu inta gexa di paddri da Miscion in ciaçça de Monteçitoio (dapœu destruta), renovâ, a partî da-o 1739, pe voentæ do cardenâ Giaccomo Lanfredin e consacrâ o 14 de luggio do 1743. Into presbiteio fu colocao quattro stattoe in stucco aregordæ inta guidda do Fioravante Martinello do 1750: «re stattoe do coro de San Zane e San Marco fun scorpie da l'Aostin Corscin, e ri atre doe da ro cavaggero Quirœu». A segnalaçion a l'è tuttavia in parte contradita da-o Carlo Gioxeppe Ratto, ch'o l'assegna a-o Quiœu e figue de San Lucco e San Marco.

Graççie a l'intercescion do cardenâ Spinnoa, o scurtô o l'ótègne a comiscion pe 'n artâ in marmai policcromi pi-a colegiata de Subiaco, da quæ o cardenâ o l'ea comendataio. I marmai fun transportæ da Romma in ciu mandæ into 1742, e a macchina, de «squixito lavô», a fu consacrâ da-o cardenâ o 2 luggio 1745. A-o contempo o Gioxeppe Maja Duraçço o pagò a-o meistro a cornixe, probabilmente in marmao ma scinaoa no rintraciâ, pe 'n piccin mozaico; de ciu o scurtô o l'inviò in don a-o re de Nappoi Carlo de Borbon a stattoa rafigurante o *David co-a testa do Golia*, ancœu despersa. Into 1746 o Quiœu o l'è mençunao inte 'n contræto pi-a realizaçion de 'n artâ inta gexa d'Affile, probabilmente quella de Santa Feliççita.

Insci-o finî do quinto dexennio o scurtô o començò a ideâ di monumenti funnebri, modulando con originalitæ di elementi formæ, à queste dæte zœumoæ piñamente sperimentæ. Tra o 1749 e o 1752 o progettò e o scorpì o seporcro da duchessa Livia do Grillo inta controfaciata drita de S. Andria de Fratte: a defonta l'è effigiâ in busto e de profî inte 'n medaggion svelao da doi putti, a-i quæ s'ascianca 'na figua alegorrica dointe. A comiscion a fu promossa da-o majo Dria de Tursis Doia e da-a figgia Maja Texo; co-a morte de quest'urtima l’anno sucescivo, into monumento fu azonto un segondo ritræto e un nœuvo epitaffio. A-o 1750 remonta o seporto do vesco Fabriççio Borgia, originaiamente inte l'abside da concattedrâ di Ss. Zane e Paolo de Ferentin e doppo rimontao inte l'attoâ conlocaçion in segrestia; in questo caxo ascì un ampio drappo o l'ingœugge l'ediccola architetonnica inta quæ l'è rafigurao o prelato de profî, acompagnao da 'n putto inzenoggiao co-i strumenti do ministeio episcopâ.

O 26 agosto do 1752 o marcheize Duraçço o l'invitò o Quiœu à ocupâse di conni de quarche medagge da fâse in óo e argento, da consegnâ a-i membri ciu meiteivi de l'Academmia de pittua e scurtua de Zena, opiaçion da quæ no se conosce i exiti. Quello mæximo anno o cavageo o scorpì in Romma una figua de l'Inmacolâ, erta circa 120 çentimmetri, foscia sciu comiscion do cardenâ Spinnoa. Vegnui meno i prezuposti de l'ezecuçion, o meistro o çercò de vende a scurtua a-i academmiçi de Zena, ma sença sucesso: o 2 frevâ 1754 o Duraçço o riferiva che liatri aveivan valutao l'œuvia 130-140 çecchin, ben a-o de sotta di aspettative do scurtô. O marcheize, aloa, o s'ócupò de fâ recapitâ a stattoa a Nappoi, dovve into fratempo o Quiœu o s'ea transfejo co-a famiggia. A stattoa a fu trategnua da-o prinçipe de Sansevero, so nœuvo comittente, «ro quâ doppo aveila possedua pre anni sei, non ciu o ra vosse». Dunque a scurtua, firmâ e datâ (1752), into 1787 a fu inviâ a Kytlice (odierna Repubbrica Ceca) pe voentæ do vesco de Tiene Antogno Benardo Gürtle, in ócaxon da construçion da nœuva gexa da çittadiña, onde ancon ancœu a se conserva into presbiteio.

O 1752 o fu un anno de virata pi-a carea do meistro, percose s'arvì pe lê a poscibilitæ de inandiâ ina nœuva impreiza a Nappoi, donde o prinçipe Raimondo de Sangro (1710-1771) o l'ea aprœuvo à decorâ a capella de famiggia. A complessa iconografia do coredo scurtoio a fu ideâ da-o mæximo Raimondo, ch'o s'inspiò a-i valoî da maçonaja (da quæ o l'ea gran meistro), valoî che s'incarnan inte figue de *Virtù* quæ tappe do camin spiritoâ e iniçiattico do framaçon. I loei de scurtua començon into 1750, quande l'Antogno Coradin, apeña zonto in çittæ, o l'inaogurò a primma faze do cantê: o 12 agosto 1752, a-o momento da so morte, o l'aiva realizzao squæxi tutti i modelli in çeivia ò in tæracœutta, ma o l'aiva portao à terme solo poche scurtue, tra-e quæ a famoza *Pudiçiççia* in onô da moæ do Raimondo, Çeçillia Gaitaña de l'Aquila. A scelta do successô a recheite insci-o Quiœu che, o 4 novembre 1752, o firmò un contræto ben vantaggiozo co-o quæ o se impegnava a travagiâ in escluxiva pi-a capella Sansevero dœuviando i boçetti do Coradin e elaborandone di nœuvi in cangio de 'n compenso de 100 ducatti a-o meize, do vitto e de l'alogio into palaççio do prinçipe presso S. Domennego Maggiô. Inti sette anni sucescivi o Quiœu o scorpì benben d'œuvie, e propiamente i sei medaggioin sorve e capelle recanti i efigge di cardenæ da famiggia Sangro; a figua da *Scinçeitæ* (1754-55) pe-o maozoleo da Carlotta Gaitaña, mogê do Raimondo; o groppo allegorico de l*'Educaçion* (1753) pe-o depoxito da Giœuma Caracciolo e Clariçe Carafa de Stigian, rispettivamente primma e segonda mogê do Paolo de Sangro, segondo prinçipe de Sansevero; o *monumento a-a S. Rozalia* (1756 circa) vosciuo pi aregordâ a ciu nota santa da famiggia nonché protetoa de Palermo; o *monumento a S. Oderixo* (1756), trentenoven abao de Montecassin e atro rapresentante da famiggia; o groppo da *Liberalitæ* (1753-54), dedicao a Giullia Gaitaña d'Aragon, consciorte do quarto prinçipe de Sansevero; infin o groppo do *Dixinganno* (1753), cappolavô do Quiœu, vosciuo da-o prinçipe Raimondo in regordo do poæ Antogno.

O virtoxismo tecnico do meistro o se decliña a-o mascimo grao in quest'œuvia inta reiza naturalistega da re' inta quæ a figua l'è ingugeita, «ra quæ a l'è mai sottî e con tâ fineçça travagiâ, che no l'è poscibile de vei mao prodiggio de questo».

O scurtô o s'ea impegnao a portâ à terme i loei inte sei anni da-o contræto, ma no avendoi rispettæ o fu liçençiao da-o prinçipe, che de ciu o se refuò de sâdâ i conti. O Quiœu o ricorse a-o tribunâ, ch'o ghe riconobbe e spettançe dovue fin a-o settembre do 1759 e co-a zonta di interesci.

Into fratempo, do 1757, o scurtô o l'aiva preizo parte a-o concorso pe 'na stattoa equestre in onô do Carlo III de Borbon pe ciaçça S. Sprito a Nappoi. A-a competiçion partecipò ascì Agostin Cornacchin, Gioxeppe Canart, Peo Braçço, o spagnollo romanizao Francisco Vergara e atri doi scurtoî napoliten non precizæ, dementre che s'aspetava un boçetto da-a França ascì, probabilmente da-o Jacques-François-Joseph Saly. I Eletti da çittæ de Nappoli scersan o modello prezentao da-o Quiœu, o quæ tuttavia o no poe' procede a l'execuçion percose o moì into 1762.

## Notte

## Bibliografia
*
*
*
*
*
*
*
*
*
*
*
*
*
*
*
*
*

## Atri progetti

Categorîa:Biografìe
Categorîa:Scultûa